S-245/2018

Mál þetta, sem var tekið til dóms 24. september 2018, höfðaði lögreglustjórinn á höfuðborgarsvæðinu með ákæru 22. maí 2018 á hendur S-kk-þgf F-kk-þgf H-kk-þgf, kt. 000000-0000, [...]: ,,fyrir eftirtalin brot:

I.

Fíkniefnalagabrot með því að hafa, sunnudaginn 23. júlí 2017, utan við verslun Iceland, Engihjalla 8 í Kópavogi, haft í vörslum sínum 1,18 g af amfetamíni, sem lögregla fann við leit á ákærða.

Telst brot þetta varða við 2. gr., sbr. 5. gr. laga um ávana- og fíkniefni nr. 65/1974 og 6. gr. sömu laga að því er varðar meðferð ákærða á [amfetamíni], sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Þjófnað með því að hafa, þriðjudaginn 8. ágúst 2017, í verslun Pandora, Kringlunni 4-12 í Reykjavík, stolið nisti að verðmæti kr. 13.000.

Telst brot þetta varða við 244. gr. almennra hegningarlaga nr. 19/1940.

III.

Þjófnað og fíkniefnalagabrot með því að hafa, laugardaginn 9. desember 2017, í verslun Pandora, Kringlunni 4-12 í Reykjavík, stolið eyrnalokkum að verðmæti kr. 23.990 og í verslun Tiger á sama stað, stolið hleðslutæki að verðmæti kr. 2.000, allt samtals að verðmæti kr. 25.990. Jafnframt á sama tíma haft í vörslum sínum 5,88 g af amfetamíni og 0,89 g af MDMA (Ecstasy) sem lögregla fann við öryggisleit á ákærða við komuna á lögreglustöðina við Hverfisgötu, Reykjavík.

Telst brot þetta varða við 244. gr. almennra hegningarlaga nr. 19/1940 og 2. gr., sbr. 5. gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á MDMA (Ecstacy), sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

IV.

Þjófnað og fíkniefnalagabrot með því að hafa, fimmtudaginn 28. desember 2017, í verslun SIX Smáralind í Kópavogi, stolið eyrnalokkum að verðmæti kr. 1.995 og jafnframt á sama tíma haft í vörslum sínum 15 stk. af metamfetamíni sem ákærði framvísaði til lögreglu á vettvangi.

Telst brot þetta varða við 244. gr. almennra hegningarlaga nr. 19/1940 og 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þá er gerð krafa um að framangreind fíkniefni 7,07 g af amfetamíni, 0,89 g af MDMA (Ecstasy) og 15 stk af metamfetamíni, sem hald var lagt á verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Af hálfu ákærða er krafist vægustu refsingar sem lög leyfa. Þá gerir verjandi ákærða kröfu um hæfilega þóknun sér til handa.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur árið 1989 og á samkvæmt framlögðu sakavottorði að baki sakaferil sem nær aftur til ársins 2009. Ákærða hefur margoft verið gerð refsing, og þá langoftast fyrir vörslur fíkniefna samkvæmt lögum nr. 65/1974 um ávana- og fíkniefni, en ákærði hefur einnig sætt refsingu vegna brota gegn umferðarlögum nr. 50/1987 og almennum hegningarlögum nr. 19/1940.

Ákærði hefur í máli þessu verið sakfelldur fyrir þjófnaði og fíkniefnalagabrot. Við ákvörðun refsingar ákærða þykir mega líta til þess að ekki var um að tefla mikil verðmæti. Þá horfir skýlaus játning ákærða honum til málsbóta. Samkvæmt framangreindu, og að virtri 77. gr. almennra hegningarlaga, þykir refsing ákærða hæfilega ákveðin þrjátíu daga fangelsi, en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Með vísan til kröfugerðar ákæruvaldsins, gagna málsins og tilgreindra lagaákvæða í ákæru verða gerð upptæk 7,07 g af amfetamíni, 0,89 g af MDMA (ecstasy), og 15 stk. af metamfetamíni.

Samkvæmt 1. mgr. 235. gr. laga nr. 88/2008 um meðferð sakamála verður ákærða gert að greiða sakarkostnað málsins sem er þóknun skipaðs verjanda hans, G-kk-ef S-x-x R-kk-ef lögmanns, sem þykir, hæfilega ákveðin 189.720 krónur að meðtöldum virðisaukaskatti.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, S-kk-nf F-kk-nf H-kk-nf, sæti fangelsi í þrjátíu daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 7,07 g af amfetamíni, 0,89 g af MDMA (ecstasy), og 15 stk. af metamfetamíni.

Ákærði greiði 189.720 krónur í sakarkostnað, sem er þóknun skipaðs verjanda hans, G-kk-ef S-x-x R-kk-ef lögmanns.

M-kvk-nf H-kvk-nf H-kvk-nf